En principiel retssag om, hvor meget man må lave, når man har ret til sygedagpenge og flexjob, begyndte torsdag ved retten. For halvandet år siden fik Torben Hedegaard fra Bedsted i Thy frataget retten til sygedagpenge og flexjob af Thisted Kommune. Det skete på baggrund af et anonymt tip om, at han fotograferede i sin fritid og solgte billederne på Facebook. Men både Torben Hedegaard og 3F mener, at kommunens handling var ulovlig, og derfor stævnede de Thisted Kommune. - Vi har taget den direkte i retten, fordi vi gerne vil have rettens ord på, at man som sygemeldt også har ret til et fritidsliv, siger Karin Petersen, socialpolitisk konsulent for fagforbundet 3F, uden for Retten i Holstebro. Torben har tjent penge på hobbyen. Hvorfor er I sikre på, det er en fritidsinteresse, og at det er det her, I gerne vil beskytte for alle sygemeldte? - Hans fritidsinteresse har været at gå i naturen og tage fotos. Billederne har han lagt op på Facebook. Den indtjening han har haft under sygdomsforløbet, har været meget, meget lille, siger Karin Petersen og tilføjer: - Der er intet, der forhindrer, at man som sygemeldt sætter ting til salg. Eksempelvis er der mange, der sælger ting i Den Blå Avis, der er mange, som går på loppemarkeder og køber og sælger ting. Det er ikke ulovligt, selvom man er sygemeldt. Dyr hobby og røde tal Det var et anonymt tip, der fik kommunen til at fjerne Torben Hedegaards ret til sygedagpenge og flexjob. I tippet stod der blandt andet: “Det ligner ingenting, at han tjener fede penge ved siden af hans sygedagpenge.” Hovedpersonen selv havde torsdag ikke overskud til at udtale sig, men i 2019 sagde han sådan her om det anonyme tip: - Der er ingenting af det, der er rigtigt. Jeg har ikke tjent en skid, hvis det kommer dertil. Det er røde tal, så det gør noget, for det er dyrt at have sådan en hobby, sagde Torben Hedegaard med henvisning til sit fotogrej. Uenighed om lægens vurdering Thisted Kommune og dens advokater, som ikke vil kommentere sagen torsdag, havde tre garvede sagsbehandlere i vidneskranken. De mente alle, at sagen var behandlet efter bogen. Sagsbehandlerne lagde blandt andet vægt på, at Torben Hedegaard skulle være blevet vurderet af en læge til at ’kunne det meste’. Det anfægter Emil Kiørboe, der er advokat for Torben Hedegaard og 3F. - Vi mener klart, at Torben var uarbejdsdygtig. Det var også det, lægerne pegede på, og det var det, hans praktikforløb viste. Et forløb han var i, så man kunne finde ud af, hvor nedsat hans arbejdsevne var. Og den var nedsat i et omfang, som berettigede ham til sygedagpenge. Er siden blevet selvstændig Kommunens advokat lagde også vægt på, at Torben Hedegaard siden har startet selvstændig virksomhed og tjent 140.000 kroner – blandt andet på sine fotografier. Det har ikke noget at skulle have sagt eller hvad i den her forbindelse? - Det mener vi ikke, det har. Han er faktisk blevet tvunget til at starte en virksomhed op for at skaffe sig selv en eller anden lille form for indtjening, lyder det fra Karin Petersen fra 3F. Da hobbyfotografen fik frataget sine sygedagpenge, var han i gang med et praktikforløb i Jem & Fix i Nykøbing for at blive afklaret til et flexjob. Men sammen med sygedagpengene forsvandt et muligt flexjob også. - Det er noget lort. Det er noget rigtig, rigtig lort, og jeg er ked af, at det er, som det er, sagde Torben Hedegaard i 2019. 3F går i retssagen efter, at Torben Hedegaard får tilkendt flexjob og retten til sygedagpenge fra den 12. oktober 2019, hvor Thisted Kommune stoppede udbetalingerne. Skulle 3F og Torben Hedegaard tabe sagen, ved de endnu ikke, om den skal ankes til landsretten. Der falder dom senest 18. Maj.

Opsummering:
Torsdag var første dag i retten med en sag, hvor Thisted Kommune fjernede en borgers ret til flexjob og sygedagpenge. 3F mener, det var forkert.